**BETEGTÁJÉKOZTATÓ**

**Teljes protézist viselők számára**

Tisztelt Páciens!

Az alábbi tájékoztatóban összefoglaltuk a legfontosabb tudnivalókat a **teljes protézis használatához és tisztításához. A műfogsor megszokásához időre van szükség!** Legyen türelmes, és kövesse fogorvosa tanácsait! Először is tanulmányozza át figyelmesen javaslatainkat!

Az alsó műfogsor stabilitása általában kisebb, mint a felsőé, ezért ennek megszokása tovább tart. Kezdetben úgy érezheti, hogy a nyelvének nincs elegendő helye; ne aggódjon, a nyelve alkalmazkodik az új helyzethez.

Az első napokban csak puha, de nem tapadó ételeket fogyasszon. Rágjon lassan és egyenletesen, így fokozatosan hozzászokik a műfogsorhoz és a nyálkahártyát érő enyhe nyomáshoz.

Eleinte ne harapjon az ételből nagyot, inkább készítsen kis falatokat. Ha az állkapocsgerincek elég magasak, megpróbálhat egy falat kenyeret vagy akár almát is leharapni. Nyomja a kenyeret a leharapáskor szilárdan hátrafelé a felső metszőfogakhoz, így helyén tudja tartani a fogsort. A leharapás csak kivételesen jó szájadottságok esetén lehetséges, ezért ezt sajnos nem tudja mindenki megtanulni; ebbe bele kell törődni.

Előfordulhat, hogy az új protézis egy-két helyen feltöri az ínyt, és fájdalmas sebek keletkeznek. Ebben az esetben jelentkezzen fogorvosánál, aki segíteni fog Önnek. A dolog veszélytelen, ha azonnal „megigazítják” (csiszolással korrigálják) a műfogsort.

Kezdetben a beszéd is nehézséget okozhat. Gyakorolja a beszédet otthon, olvasson hangosan! Ellenőrizze magát tükörben, figyeljen a helyes kiejtésre!

Nagyon fontos a protézis megfelelő tisztán tartása. A műfogsorra ugyanúgy rárakódik a fogkő és az ételmaradék, mint korábban a saját fogaira. A lepedék gondos eltávolítása elengedhetetlen. Lehetőleg minden étkezés után, de legalább reggel és este tisztítsa meg fogsorát műanyag körömkefével vagy protéziskefével és szappannal, majd öblítse le alaposan tiszta vízzel. Kiváló minőségű fogtisztító szerek kaphatók a szaküzletekben és a gyógyszertárakban részletes használati utasítással – ilyen például a COREGA TABS. Csak megfelelő „karbantartás” mellett marad a műfogsor hosszú ideig újszerű. Ne felejtse el egy puha fogkefével az ínyét és a nyelvét is megtisztítani!

Az állkapocsgerinc idővel megváltoztatja az alakját, a fogsor azonban változatlan marad. Ezért szükséges, hogy rendszeresen felkeresse fogorvosát, aki ellenőrzi a megfelelő illeszkedést. A rosszul illeszkedő fogsor feltörheti az ínyt, fekélyt okozhat és a csont sorvadását gyorsíthatja. Ennek megelőzésére időnként szükségessé válhat a fogsor alábélelése vagy új fogsor készítése.

Fogorvosa az átadás után visszarendeli ellenőrzésre, amikor is a nyomási helyeken a protézis szélét megigazítja, vagy a fogak rágófelületén módosít. Ne mulassza el a megjelenést a megbeszélt időpontban! Számoljon be tapasztalatairól és észrevételeiről az új fogsorral kapcsolatban. Panaszait és kifogásait is mondja el részletesen! Ne próbálja a fogsort saját kezűleg igazítani, mert az esetleg olyan károsodást okoz rajta, amely nem javítható. Ha az új protézis fájdalmas feltörést okoz, vegye ki, de mielőtt a fogorvost felkeresi, legalább fél napig viselje, mert az orvos csak így látja azokat a helyeket, ahol igazítani kell.

Reméljük, tanácsainkkal elősegítettük az új fogsorhoz való hozzászokást.